## El Consell autoritza la pròrroga del conveni per a facilitar la participació dels Centres Valencians en l’Exterior en els actes oficials de les Falles 2026

*** La cooperació se centra en la coordinació institucional i el suport organitzatiu per a garantir la seua presència en els actes fallers**

El Consell ha aprovat l’autorització per a prorrogar el conveni de col·laboració entre la Generalitat, l’Ajuntament de València i la Junta Central Fallera, amb la finalitat de mantindre la participació dels Centres Valencians en l’Exterior (CEVEX) en els actes i celebracions oficials organitzats amb motiu de la festa de les Falles.

El conveni inicial va ser firmat en març de 2025, amb l’objectiu de reforçar els vincles culturals, socials i institucionals de la Comunitat Valenciana amb les comunitats de valencians residents fora del territori, tal com preveu l’article 3.3 de l’Estatut d’Autonomia. Concretament, l’acord facilita la participació de les falleres majors dels CEVEX que es desplacen a València per a assistir als actes i celebracions organitzats amb motiu de les Falles.

Esta col·laboració garantix la participació en l’Ofrena a la Mare de Déu dels Desemparats i altres actes emblemàtics de les festes, com l’ofrena i la missa en honor a Sant Josep, la visita al Museu Faller, els homenatges al Mestre Serrà i a Maximilià Thous, el tradicional dinar de Sant Josep, la Cavalcada del Foc i la recepció oferida per l’Ajuntament de València.

Donada la bona acollida que ha tingut la iniciativa durant este any, les tres institucions aposten per mantindre la col·laboració en l’exercici 2026, en els mateixos termes i condicions. L’‘addenda’ amplia la vigència del conveni fins al 31 de desembre de 2026, sense perjuí que puga acordar-se una nova pròrroga per a 2027 abans del seu venciment.

Així, l’acord entre les tres entitats se centra en la coordinació institucional i el suport organitzatiu per a la participació dels CEVEX en els actes fallers.

Una vegada subscrita, l’‘addenda’ s’inscriurà en el Registre de convenis de la Generalitat i es publicarà en el portal de transparència GVA Oberta, d’acord amb la normativa vigent en matèria de transparència i bon govern.

**CEVEX**

Els Centres Valencians en l’Exterior (CEVEX) són associacions legalment reconegudes, sense ànim de lucre i amb personalitat jurídica pròpia d’acord amb les normes vigents en el territori en el qual estiguen situades, constituïdes per una comunitat de persones valencianes o els seus descendents, assentades fora de la Comunitat Valenciana, que siguen reconegudes com a tal per l’òrgan competent en matèria de relacions amb les comunitats de persones valencianes en l’exterior.

En 1961 la Casa de València a Xile va organitzar el primer viatge amb vaixell per a assistir a les Falles de València, iniciativa que ha crescut i ha evolucionat fins a convertir-se en un esdeveniment arrelat en la festa fallera.

Estos centres valencians en l’exterior han mantingut viva la tradició, amb un centenar de representants que es desplacen a València cada any per a participar en el programa d’actes organitzats per la Generalitat durant la setmana fallera, des de llocs tan diversos com el Regne Unit, l’Argentina, els Estats Units o el Japó i diverses regions d’Espanya.

La Presidència de la Generalitat, a través de la Direcció General de Transparència i Participació, exercix les competències en matèria de relació amb els valencians en l’exterior.

Fecha: 26/11/2025